Տեղեկություն իմ մասին: 1953-ին ավարտել եմ Ախալքալաքի հայկական միջնակարգ դպրոցը ոսկե մեդալով, 1958-ին՝ Երևանի պետական համալսարանի պատմության ֆակուլտետը՝ գերազանցության դիպլոմով: Եղել եմ Միքայել Նալբանդյանի անվան թոշակառու: Անցել եմ աշխատանքի հայոց պատմության ամբիոնում: Փոքրիկիս խնամելու խնդրի պատճառով տեղափոխվել եմ դպրոց: Տարիներ շարունակ ուսուցիչների կատարելագործման ինստիտուտում հանրապետության պատմության ուսուցիչների համար դասավանդել եմ «հասարակագիտության դասավանդման մեթոդիկա» և նրանց համար ուսուցողական դասեր վարել: Հասարակագիտությունը ուսուցանում էի «մաթեմատիկական մոդուլների» օգնությամբ (նույն փորձը արվում էր Գերմանիայի Դեմոկրատական Հանրապետությունում): ՈՒսուցիչների կատարելագործման ինստիտուտի ներկայացմամբ ՀԽՍՀ լուսավորության նախարարության կոլեգիան (նախարարը պարոն Հախումյանն էր), քննարկելով դասավանդման նոր մեթոդը, որոշեց թույլատրել լույս ընծայելու մեթոդական ձեռնարկ՝ ուսումնառության գործընթացում կիրառելու նպատակով: Սակայն 1980-ականների վերջերն էր…. Պարգևատրվել եմ «Հոկտեմբերյան հեղափոխության», «Աշխատանքային Կարմիր Դրոշի» շքանշաններով, Լենինի 100-ամյակին նվիրված հոբելյանական մեդալով և այլ պարգևներով: